Saleh al-Arouri

**Saleh al-Aruri**, ofte transkribert **Salah al-Arouri**, (arabisk: صالح العاروري  *Salih al-Aruri*, DMG *Ṣāliḥ al-ʿĀrūrī*; født 19. august 1966 i Ramallah på Vestbredden i Jordan, død 2. januar 2024 i Dahie nær Beirut i Libanon) var en palestinsk leder av organisasjonen Hamas og grunnlegger av Qassam-brigadene, den militære fløyen til Hamas. Han ble ansett som «militær sjef for Vestbredden» og en «dyktig, karismatisk, mistroisk og klok mann med utmerkede forbindelser».

## Liv og virke
Al-Aruri fungerte også som rekrutterer og var aktivt involvert i å skaffe og overføre midler på vegne av Hamas.  Den amerikanske regjering anklaget al-Aruri for å være «en høyt rangert militærleder innen Hamas, som startet med hans rolle som leder av en Hamas-studentcelle ved Universitetet i Hebron på begynnelsen av 1990-tallet.»''

I november 1990 ble al-Aruri arrestert av israelske myndigheter. Han satt seks måneder i fengsel, men ble arrestert igjen kort tid etter. 

Han tilbrakte 15 år i fengsel for sin lederrolle i Hamas. I 2007 ble al-Aruri arrestert igjen av israelske myndigheter og løslatt i mars 2010, sannsynligvis for sin avgjørende rolle i løslatelsen av den israelske soldaten Gilad Shalit, som var blitt tatt til fange av Hamas i 2006. 

Senere ble al-Aruri utvist fra Gaza fordi hans tilstedeværelse angivelig utgjorde en trussel mot Israel. Han flyttet til Damaskus, hvor han begynte i Hamas' politiske kontor, ledet av Khaled Meshaal. I begynnelsen av den syriske borgerkrig flyttet al-Aruri til Istanbul, der han opprettet sitt eget kontor.

Sent i 2015 ble Saleh al-Arouri oppført på USAs liste over terrorister.  Al-Arouri ble ansett som planlegger av en serie terrorhendelser mot israelere i 2015, som Shvut Rachel-skytingen og Danny Gonen-skytingen. Hans fokus var oppbygging av Hamas' militære slagkraft på Vestbredden, ved innsmugling av våpen og opprettelse av «sovende celler».

Al-Aruri ble lenge antatt å fortsatt bo i Tyrkia, selv om det gikk rykter i desember 2015 om at han hadde forlatt landet frivillig og reiste mellom Libanon og Qatar.

Han ble flere ganger nevnt som arkitekten bak Hamas' overraskelsesangrep på Israel 7. oktober 2023, som kostet minst 1.200 mennesker livet, for det meste sivile. Han hyllet angrepet, og sa at det var en gjengjeldelse for «okkupasjonens forbrytelser».

Allerede den 8. oktober 2023 sa han til al-Jazeera: «Vi er forberedt på alle alternativer, inkludert total krig.» og «Vi er klare til å gjøre alt som er nødvendig for verdigheten og friheten. av vårt folk.»

### Død
En dusør på 5 millioner dollar var utlovet for Saleh al-Aruri som en del av Rewards for Justice-programmet.

Den 2. januar 2024 kunngjorde terrororganisasjonen Hamas og den Hizbollah-tilknyttede nyhetskanalen Al Mayadeen at Saleh al-Aruri og minst fem andre var blitt drept i et israelsk droneangrep i Dahieh, en forstad til Beirut i Libanon. Drapet på Saleh al-Aruri ble også fordømt som «en israelsk forbrytelse» av Libanons statsminister Najib Miqati samme kveld.

Drapet fant sted én dag før Hezbollah skulle markere årsdagen for drapet på den ledende iranske militærkommandanten Qassem Soleimani.

Ramallah-avdelingen til Fatah på Vestbredden kunngjorde den 3. januar en generalstreik som svar på angrepet.

Noen offisiell israelsk uttalelse kom ikke i kjølvannet av hendelsen, men blant andre Israels finansminister Bezalel Smotrich, og parlamentsmedlemmet Danny Danon berømmet de israelske sikkerhetsstyrkene i forbindelse med drapet på al-Aruri.

## Referanser